-----------------------------------------------------------------------
  2. ปัจจัยความเสี่ยง

  -----------------------------------------------------------------------

บริษัทได้มีการกำหนดมาตรการ ขอบเขต และแนวปฎิบัติ
ให้แก่ผู้บริหารและพนักงานที่เกี่ยวข้องได้ทราบ และปฎิบัติตามมาตรการการบริหารความเสี่ยง
เพื่อลดหรือควบคุมความเสี่ยงในการประกอบธุรกิจด้านต่างๆ โดยในปี 2554
บริษัทได้ประเมินและบริหารความเสี่ยงที่อาจเกิดขึ้นได้ในกรณีต่างๆ
ที่อาจมีผลกระทบต่อการดำเนินงานของบริษัท ดังนี้:-

ความเสี่ยงจากความไม่แน่นอนของสภาวะเศรษฐกิจ

บริษัทคาดว่าเศรษฐกิจในปี 2555 จะเติบโตอย่างต่อเนื่อง อย่างไรก็ตาม สภาพแวดล้อมเช่น
สภาพเศรษฐกิจของโลก โดยเฉพาะในทวีปยุโรป
และความสามารถในการฟื้นตัวของภาคอุตสาหกรรมไทยหลังอุทกภัย
ต่างเป็นตัวแปรที่ส่งผลต่อสภาวะเศรษฐกิจในประเทศ
ด้วยโครงสร้างรายได้ของบริษัทแม่และบริษัทย่อยในปัจจุบัน ที่ได้พึ่งพาธุรกิจหลากหลายด้าน กล่าวคือ
ธุรกิจเฟอร์นิเจอร์สำนักงาน ธุรกิจเฟอร์นิเจอร์บ้านและครัว ธุรกิจจัดจำหน่ายอุปกรณ์เฟอร์นิเจอร์
พรมแผ่น พื้นหิน พื้นไม้ ธุรกิจให้เช่าสำนักงาน
ธุรกิจจัดจำหน่ายสินค้าเพื่อสุขภาพและอุปกรณ์การแพทย์
ธุรกิจบริการด้านสถาปัตยกรรมและภูมิสถาปัตยกรรม รวมถึงรายได้จากบริษัทร่วมต่างๆ
ทำให้โดยรวมบริษัทสามารถลดความเสี่ยงจากวงจรธุรกิจของอุตสาหกรรมใดอุตสาหกรรมหนึ่งซึ่งแต่ละอุตสาหกรรมมักจะได้รับผลกระทบจากสภาพเศรษฐกิจต่างกัน
นอกจากนี้ บริษัทมีแผนงานเพื่อจะลงทุนหรือร่วมทุนในธุรกิจอื่นเพิ่มเติมต่อเนื่อง
เพื่อลดความเสี่ยงของการพึ่งพารายได้หลักในกลุ่มธุรกิจเดิม

ความเสี่ยงจากการแข่งขัน

ปัจจุบันธุรกิจหลายประเภทที่บริษัทดำเนินการมีการแข่งขันสูง ทั้งด้านราคาและมีผู้ผลิตและจำหน่าย
หรือผู้ค้ารายใหม่เข้ามาในตลาดอยู่เสมอ อย่างไรก็ตามบริษัทสามารถพัฒนาสินค้าใหม่ที่มีความล้ำหน้า
สามารถคัดเลือกและนำเข้าสินค้าที่มีความโดนเด่นตรงตามความต้องการของลูกค้า
สามารถสร้างผลงานคุณภาพในงานบริการ
และสามารถพัฒนากระบวนการทางธุรกิจทั้งในส่วนการขาย การผลิต การบริการ
ให้มีประสิทธิภาพสูงขึ้นอยู่เสมอ ส่งผลให้บริษัทเป็นผู้นำในแต่ละตลาดที่ดำเนินธุรกิจได้เสมอมา
ทำให้สามารถลดความเสี่ยงจากการแข่งขันอย่างรุนแรงที่มีผลต่อความสามารถในการทำกำไรได้เป็นอย่างดี

ความเสี่ยงด้านการลงทุนในบริษัทย่อยและบริษัทร่วม

เนื่องจากบริษัทมีนโยบายลงทุนขยายธุรกิจในบริษัทย่อยและบริษัทร่วมต่างๆ
จึงมีความเสี่ยงด้านการลงทุน
หากผลประกอบการของบริษัทย่อยและบริษัทร่วมไม่สามารถสร้างผลกำไรตามที่บริษัทคาดหวังได้
บริษัทควบคุมความเสี่ยงนี้ด้วยการให้กรรมการของบริษัทเข้าไปร่วมเป็นกรรมการในบริษัทย่อยและบริษัทร่วมต่างๆ
เพื่อรักษาผลประโยชน์ของผู้ถือหุ้นของบริษัทได้อย่างเต็มที่ อย่างไรก็ตาม ตลอดเวลาที่ผ่านมา
โดยส่วนใหญ่บริษัทได้รับผลตอบแทนจากการลงทุนในบริษัทย่อยและบริษัทร่วมเป็นอย่างดี

ความเสี่ยงด้านการเงิน บริษัทมีความเสี่ยงด้านการเงิน โดยจำแนกได้ 2 ประเภทคือ

ความเสี่ยงจากอัตราแลกเปลี่ยนเงินตราต่างประเทศ

บริษัทมีความเสี่ยงจากอัตราแลกเปลี่ยนเงินตราต่างประเทศเนื่องจากมีลูกหนี้และเจ้าหนี้เป็นสกุลเงินต่างประเทศ
ซึ่งบริษัทบริหารความเสี่ยงดังกล่าวด้วยสัญญาซื้อขายเงินตราต่างประเทศล่วงหน้าโดยมีอายุไม่เกิน 1
ปี อย่างไรก็ตาม ในการตัดสินใจปิดความเสี่ยงด้วยสัญญาดังกล่าว
บริษัทจะพิจารณาถึงสถานการณ์และโอกาสเพื่อให้ได้ประโยชน์สูงสุดทั้งด้านความเสี่ยงและผลกำไรจากอัตราแลกเปลี่ยนเงินตราต่างประเทศ

ความเสี่ยงด้านสินเชื่อที่เกี่ยวเนื่องกับลูกหนี้

ภายใต้ภาวะการณ์เศรษฐกิจในปัจจุบัน บริษัทได้มีนโยบายการให้สินเชื่ออย่างระมัดระวังยิ่งขึ้น
เพื่อลดความเสี่ยงจากการมีหนี้สูญ โดยพิจารณาความเหมาะสมของการให้สินเชื่อ โดยแบ่งลูกค้าเป็น
2 กลุ่ม คือ กลุ่มลูกค้าปลีกและกลุ่มลูกค้าโครงการในอัตราส่วน 20 : 80
ในปัจจุบันจึงมีความเสี่ยงจากการเติบโตหรือหดตัวของธุรกิจอสังหาริมทรัพย์
โดยกลุ่มลูกค้าขายปลีกจะเป็นกลุ่มลูกค้าที่ฐานะการเงินมั่นคง จัดเป็นกลุ่มลูกค้าระดับกลางขึ้นไป
ซึ่งส่วนใหญ่จะเป็นการขายเงินสด ส่วนกลุ่มที่ 2 เป็นกลุ่มลูกค้าโครงการ
ส่วนใหญ่จะเป็นเจ้าของโครงการอสังหาริมทรัพย์ขนาดใหญ่
ซึ่งอาจจะมีการชะลอตัวหรือยกเลิกโครงการ
บริษัทจึงได้กำหนดวิธีการพิจารณาการให้สินเชื่อลูกค้ารายใหม่อย่างระมัดระวัง
โดยบริษัทจะพิจารณาการให้วงเงินสินเชื่อและการขอหลักประกันสินเชื่อตามข้อมูลการวิเคราะห์งบการเงินของลูกค้าแต่ละราย
สำหรับลูกค้าเดิม บริษัทได้มีการประสานงานและติดตามอย่างใกล้ชิด
เพื่อลดความเสี่ยงและระยะเวลาในการจัดเก็บเงินลง นอกจากนี้
บริษัทยังเรียกเก็บเงินมัดจำจากโครงการอสังหาริมทรัพย์ขนาดใหญ่ ก่อนการผลิตสินค้า
เพื่อช่วยลดความเสี่ยงดังกล่าว

ความเสี่ยงด้านวัตถุดิบ

บริษัทได้กำหนดนโยบายให้ใช้วัตถุดิบคุณภาพสูง ส่วนใหญ่มาจากภายในประเทศ
ซึ่งราคามีความผันผวนตามภาวะตลาด อย่างไรก็ตาม แม้ราคาวัสดุต่างๆมีการปรับตัวในระดับสูง
แต่มีโรงงานผลิตหลายราย บริษัทจึงมีแนวทางรองรับความเสี่ยงโดยเปรียบเทียบราคาจาก
supplier หลายรายก่อนการสั่งซื้อ และจากการที่บริษัทใช้วัตถุดิบในปริมาณค่อนข้างสูง
บริษัทจึงมีอำนาจการต่อรองกับโรงงานผู้ผลิตเพื่อให้ได้เงื่อนไขที่ดีที่สุด
รวมทั้งติดตามแนวโน้มราคาอย่างสม่ำเสมอ สำหรับในปี 2555
ความเสี่ยงในความผันผวนของราคาวัตถุดิบคงไม่มากนัก คาดว่าต้นทุนสินค้าคงขยับขึ้นในอัตราไม่เกิน
5% ตามภาวะเงินเฟ้อที่น่าจะปรับขึ้นในอัตรา 3.0-4.0%
ซึ่งบริษัทจะมีการพิจารณาปรับราคาขายสินค้าเพื่อความเหมาะสมต่อไป

ส่วนวัสดุอุปกรณ์ในการผลิตเฟอร์นิเจอร์ เช่น วัสดุปิดผิว บานพับ มือจับ รางลิ้นชัก กุญแจ
และอุปกรณ์น็อคดาวน์อื่นๆ ส่วนใหญ่เป็นอุปกรณ์นำเข้าจากต่างประเทศ
ซึ่งราคาของวัสดุอุปกรณ์เหล่านี้ขึ้นลงตามราคาขายจากผู้ผลิตต่างประเทศและอัตราแลกเปลี่ยนเงินตราต่างประเทศ
แต่เนื่องจากบริษัทเป็นผู้นำเข้าวัสดุอุปกรณ์เอง
ดังนั้นการสั่งซื้อจากต่างประเทศในปริมาณมากทำให้บริษัทมีอำนาจในการต่อรองสูง
ได้รับส่วนลดจากผู้ผลิตต่างประเทศ นอกจากนี้ บริษัทยังทราบการปรับราคาล่วงหน้าหลายเดือน
เพียงพอต่อการเตรียมการปรับต้นทุนและราคาขายสินค้าของบริษัทเองได้
และขณะเดียวกันบริษัทก็ได้พิจารณาทำสัญญาซื้อขายเงินตราล่วงหน้า
เพื่อป้องกันความเสี่ยงจากการผันผวนของอัตราแลกเปลี่ยนไว้เป็นคราวๆ ด้วย

ความเสี่ยงด้านระบบปฎิบัติการทาง IT

บริษัทได้มีแผน Disaster Recovery Plan
พร้อมใช้งานหากมีกรณีฉุกเฉินใดๆที่ทำให้ระบบหลักไม่สามารถใช้งานได้
ซึ่งระบบสำรองนี้สามารถใช้งานได้แทนในระยะเวลาอันสั้น
โดยครอบคลุมทุกสำนักงานและหน่วยงานผลิตหลักของบริษัท
ทำให้สามารถควบคุมความเสี่ยงการปฏิบัติงานของบริษัทได้
รวมถึงการพัฒนาระบบสำรองข้อมูลที่สำคัญอย่างต่อเนื่องที่ช่วยป้องกันการสูญหายของข้อมูลสำคัญในการดำเนินธุรกิจ
นอกจากนี้ฝ่ายสารสนเทศมีคณะกรรมการความปลอดภัยของข้อมูลและระบบเครือข่ายคอมพิวเตอร์
ซึ่งกำกับดูแลนโยบายการใช้งานระบบสารสนเทศภายในองค์กร
ให้เป็นไปตามข้อกำหนดต่างๆตามพระราชบัญญัติว่าด้วยการกระทำความผิดเกี่ยวกับคอมพิวเตอร์

ความเสี่ยงจากภัยธรรมชาติ

จากเหตุการณ์มหาอุทกภัยในกรุงเทพฯในปี 2554 แม้ว่าทรัพย์สินของบริษัทไม่ได้รับผลกระทบใดๆ
รวมถึงได้จัดทำประกันภัยต่างๆ ครอบคลุมทั้งหมดแล้วก็ตาม
บริษัทได้ตระหนักถึงความสำคัญในการพัฒนาแผนรองรับการดำเนินธุรกิจอย่างต่อเนื่อง (business
continuity plan) ในกรณีที่มีเหตุการณ์ใดที่ส่งผลกระทบต่อการดำเนินงานตามปกติของบริษัท
โดยเฉพาะอย่างยิ่งหน่วยงานที่มีความสำคัญต่อการดำเนินธุรกิจอย่างต่อเนื่อง เช่น ฝ่ายผลิต
ฝ่ายการเงิน ฝ่ายสารสนเทศ (IT) และ ฝ่ายอาคารและสถานที่
ได้รับมอบหมายให้เตรียมแผนสำหรับภาวะฉุกเฉินเพื่อพร้อมใช้ในกรณีมีเหตุจำเป็น
เพื่อลดความเสี่ยงในการดำเนินธุรกิจ